A BIZOTTSÁG HATÁROZATA
(2008. július 30.)
a Cseh Köztársaságnak az étrend-kiegészítőkre és az élelmiszerek dúsítására vonatkozó követelmények megállapításáról szóló rendelettervezetéről
(az értesítés a C(2008) 3963. számú dokumentummal történt)
(Csak a cseh nyelvű szöveg hiteles.)
(EGT-vonatkozású szöveg)
(2008/864/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti és tanácsi rendeletre (1) és különösen annak 11. cikke (2) bekezdésének b) pontjára és 12. cikkére,
mivel:
(1)
A vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló 1925/2006/EK rendelet közösségi rendelkezés hiányában előírja többek között a bizonyos egyéb anyagok meghatározott élelmiszerek előállítása során való felhasználásának tilalmára vagy korlátozására vonatkozó új nemzeti rendelkezésekről való értesítést és azok értékelését.
(2)
Az 1925/2006/EK rendelet 12. cikkében előírt eljárás szerint, ugyanezen rendelet 11. cikke (2) bekezdésének b) pontjával összefüggésben a cseh hatóságok 2007. november 30-án értesítették a Bizottságot az étrend-kiegészítőkre és az élelmiszerek dúsítására vonatkozó követelmények megállapításáról szóló rendelettervezetről, különösen annak 2. cikke (3) bekezdéséről és 4. cikkéről, valamint 4. és 5. mellékletéről.
(3)
A rendelettervezet 2. cikkének (3) bekezdése annak 4. mellékletével létrehozza az 1925/2006/EK rendelet 2. cikkének (2) bekezdése szerinti egyéb anyagok listáját, valamint megállapítja azokat a feltételeket, amelyek mellett ezek az anyagok felhasználhatók az étrend-kiegészítők előállítása során.
(4)
A rendelettervezet 2. cikkének (3) bekezdése és 4. cikke annak 5. mellékletével létrehozza azon növények és egyéb anyagok listáját, amelyeknek az étrend-kiegészítők és általában az élelmiszerek előállítása során történő felhasználása tiltott.
(5)
Az 1925/2006/EK rendelet 12. cikkének (2) bekezdése rendelkezéseinek megfelelően a Bizottság az Élelmiszerlánc- és Állategészségügyi Állandó Bizottság keretében konzultációt folytatott a többi tagállammal.
(6)
A rendelettervezet jelenlegi változata nem utal arra, hogy a 4. mellékletben szereplő anyagoknak miért kell megfelelniük a közegészségügyi okokon alapuló határértékeknek.
(7)
Harmonizált közösségi jogszabályok hiányában a tagállamok fenntartják arra vonatkozó hatáskörüket, hogy az EK-Szerződés 28. és 30. cikkének sérelme nélkül szabályozzák az áruknak a területükön történő előállítását és forgalmazását.
(8)
Úgy tűnik, hogy a rendelettervezet 2. cikkének (3) bekezdése annak 4. mellékletével összefüggésben azt javasolja, hogy az említett mellékletben felsorolt anyagoktól eltérő anyagoknak az étrend-kiegészítők előállítása során történő felhasználása ne legyen megengedett.
(9)
Annak ellenére, hogy a cseh hatóságok igazolták, hogy a 4. melléklet közegészségügyi okok alapján indokolt, a rendelettervezet nem tartalmaz arra történő utalást, hogy a más tagállamokban törvényesen előállított és/vagy forgalmazott, de a 2. cikk (3) bekezdésében és a 4. cikkben előírt követelményeknek nem megfelelő termékeket hogyan fogják kezelni.
(10)
A rendelettervezet nem tartalmaz a más tagállamokban törvényesen előállított és/vagy forgalmazott olyan étrend-kiegészítőknek, amelyek annak 4. mellékletében szereplő, de a szóban forgó mellékletben foglalt feltételeknek nem megfelelő, illetve a 4. mellékletben nem szereplő anyagokat tartalmaznak, a szabad mozgását biztosító rendelkezést sem kölcsönös elismerési záradék, sem olyan engedélyezési eljárás formájában, amely lehetővé teszi a gazdasági szereplők számára, hogy ezeket az anyagokat az engedélyezett anyagok nemzeti listájára felvetessék.
(11)
A benyújtott rendelettervezet 2. cikkének (3) bekezdése és 4. cikke értelmében annak 5. mellékletével összefüggésben az étrend-kiegészítők és általában az élelmiszerek nem tartalmazhatnak kábítószereket és pszichotróp anyagokat, az 1. kategóriába tartozó prekurzorokat, valamint más olyan anyagot, amelynek az emberi testre bizonyítottan toxikus, genotoxikus, teratogén, hallucinogén, narkotikus vagy más kedvezőtlen hatása van, illetve a rendelettervezet 5. mellékletében szereplő anyagokat. Bizonyos egyéb anyagoknak az étrend-kiegészítők és általában az élelmiszerek előállítása során történő felhasználásának betiltását az EK-Szerződés 30. cikke értelmében indokolhatja az emberek egészségének és életének védelme.
(12)
Mivel az utóbbi cikk az áruk Közösségen belüli szabad mozgására vonatkozó szabály alóli szigorúan értelmezendő mentességet ír elő, minden esetben az erre hivatkozó nemzeti hatóságoknak kell bizonyítaniuk a nemzeti táplálkozási szokásokat és a nemzetközi tudományos kutatások eredményeit is figyelembe véve, hogy szabályaik szükségesek ahhoz, hogy hatékony védjék a szóban forgó rendelkezésben említett érdekeket, valamint különösen azt, hogy a kérdéses termékek forgalmazása valódi kockázatot jelent a közegészségre nézve.
(13)
A cseh hatóságok nem nyújtottak be olyan bizonyítékot, amely indokolná azon anyagok listájának létrehozását, amelyek felhasználása az étrend-kiegészítők és általában az élelmiszerek előállítása során tiltott.
(14)
Abban az esetben, ha be is nyújtottak volna ilyen bizonyítékot, a rendelettervezet nem tartalmaz olyan rendelkezést, amely biztosítja a más tagállamokban törvényesen előállított és/vagy forgalmazott olyan étrend-kiegészítők és élelmiszerek szabad mozgását, amelyek a rendelettervezet által nem engedélyezett anyagokat tartalmaznak.
(15)
A rendelettervezet ezért nem nyújt megfelelő garanciát a gazdasági szereplőknek az EK-Szerződés 28. és 30. cikkéből eredő jogai védelmére.
(16)
A Bizottság e megállapításokat figyelembe véve az 1925/2006/EKrendelet 12. cikke (3) bekezdésének megfelelően elutasító véleményt alkotott.
(17)
A cseh hatóságokat ennek megfelelően fel kell szólítani arra, hogy ne fogadják el a kérdéses rendelettervezetet, valamint hogy az EK-Szerződés 28. és 30. cikkének megfelelően és a Bizottság elutasító véleményében szereplő megállapítások figyelembevételével módosítsák azt.
(18)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Bizottság felszólítja a Cseh Köztársaságot, hogy tartózkodjon az étrend-kiegészítőkre és az élelmiszerek dúsítására vonatkozó követelmények megállapításáról szóló rendelettervezet elfogadásától, kivéve, ha azt a (2) bekezdésnek megfelelően módosítja.
(2) A Bizottság felszólítja a Cseh Köztársaságot, hogy módosítsa a kérdéses rendelettervezetet, egyértelműen hivatkozva azon termékek kezelésére, amelyek nem felelnek meg a benyújtott tervezet követelményeinek, de amelyeket törvényesen állítanak elő és/vagy forgalmaznak egy másik EU-tagállamban, Törökországban vagy az EGT-államokban.
2. cikk
Ennek a határozatnak a címzettje a Cseh Köztársaság.
Kelt Brüsszelben, 2008. július 30-án.